Olle Johan Eriksen

Olle Johan Eriksen (1923–1999) var en norsk forretningsmann og politiker (H). Han var ordfører i Haugesund i periodene 1970–1971, 1974–1975 og 1978–1983.

Eriksen drev sammen med en eldre bror Mølstrevåg Sildoljefabrikk fra 1948 til 1966. Etter å ha solgt fabrikken ble pengene investert i ringnotsnurperen «Haugar», mens Eriksen ble disponent i selskapene A/S Erico og Trygve Eriksen & Co A/S. Fra 1975 var Eriksen bestyrer i A/S Fold.

Han kom inn i Haugesund bystyre i 1964, og var medlem fram til 1995. Eriksen ble først varaordfører i 1966 og så ordfører fire år senere, og sin lengste sammenhengende ordførerperiode hadde han fra 1978 til 1983. Eriksen var også aktiv i fylkespolitikken, og satt i Rogaland fylkesting fra 1964 til 1975. Han var vararepresentant på Stortinget 1969–1973 og 1973–1977, og møtte fast fra høsten 1970 til våren 1971 mens Egil Endresen satt i regjering.

I yngre dager var Eriksen en aktiv idrettsmann, blant annet som høyreving på Vard Haugesund. Han spilte også tennis, og vant 20 krets- og vestlandsmesterskap, både individuelt og i mixed double sammen med kona Magda.

Referanser 

Norske forretningsfolk
Ordførere i Haugesund
Høyre-ordførere i Rogaland
Stortingsrepresentanter for Rogaland
Stortingsrepresentanter 1969–1973
Stortingsrepresentanter fra Høyre
Personer fra Haugesund kommune